EESTI ADVOKATUURI JUHATUS

ISTUNGI PROTOKOLL

19. märts 2024. a nr 6

Tallinn

## **4.3 Vandeadvokaat B taotlus tunnistaja kutsesaladuse hoidmise kohustusest vabastamiseks**

Vandeadvokaat B kaitsjana on esitanud advokatuuri juhatusele taotluse seoses sellega, et soovib kriminaalasjas nr xx tunnistajana üle kuulata advokaadi, kes esindas Eesti Advokatuuri xx.xx.xxxx Advokaadibüroo X ruumides toimunud läbiotsimisel. Kohus on kaitsja taotluse rahuldanud xx.xx.xxxx määrusega. KrMS § 72 lg 1 p 4 kohaselt on õigus tunnistajana keelduda kutse- või muus tegevuses teatavaks saanud asjaolude kohta ütluste andmisest isikul, kellele on seadusega pandud ameti- või kutsesaladuse hoidmise kohustus. Seetõttu taotleb kaitsja, et advokatuur vabastaks advokaadi, kes viibis advokatuuri esindajana xx.xx.xxxx Advokaadibüroo X ruumides läbiviidud läbiotsimise ja sealt leitud andmekandjate äravõtmise juures, kutsesaladuse hoidmise kohustusest nende kutsesaladuse hoidmise kohustusega hõlmatud andmete osas, mis said advokatuuri esindajale teatavaks läbiotsimise käigus.

Juhatus on seisukohal, et ei saa taotlust rahuldada. AdvS § 45 lg-s 1 sätestatud kutsesesaladuse hoidmise kohustuse eesmärk on klientide andmete kaitse. Advokaat viibis advokaadibüroo läbiotsimisel küll advokatuuri esindajana, kuid kutsesaladusega on kaitstud mitte advokatuuri andmed, vaid advokaadibüroo klientide andmed. Seetõttu ei saanud advokaadile advokatuuri esindajana läbiotsimise käigus teatavaks andmeid, millel lasuks kutsesaladuse hoidmise kohustus advokatuuri huvides ja mille suhtes oleks advokatuuril kutsesaladusest vabastamise õigus. Advokatuuri esindaja kaasatakse advokaadibüroode läbiotsimise juurde, et tagada menetlustoimingute õiguspärasus ja see, et advokaadibüroo klientide huvid ei saaks läbiotsimise käigus kahjustada. Nõusoleku läbiotsimise käigus advokaadile teatavaks saanud kliendiandmete avaldamise kohta saab anda AdvS § 45 lg 2 kohaselt üksnes see klient või tema õigusjärglane, kelle huvides kutsesaladuse hoidmise kohustus on kehtestatud. Antud juhul eelduslikult selle advokaadibüroo, kus läbiotsimist teostati, klient.

Juhatuse hinnangul ei ole kutsesaladusega kaitstud läbiotsimise tehnilist protsessi kirjeldavad andmed. Seetõttu on juhatus seisukohal, et läbiotsimisel advokatuuri esindajana viibinud isikul ei ole alust keelduda ütluste andmisest selle kohta, kuidas läbiotsimise protsess toimus. Ütluste andmisel peab aga tähelepanelikult jälgima, et küsimustele vastates ei avaldataks kliendisaladust (sh on AdvS § 45 lg 1 kohaselt kaitse all ka advokaadibüroo poole pöördumise fakt), milleks konkreetne klient ei ole kutsesaladuse andmete avaldamise luba andnud. Nõusoleku saamiseks tuleb advokaadibürool või kaitsjal pöörduda konkreetse kliendi poole, mitte advokatuuri poole.

**Juhatus**

**O T S U S T A S:**

**Jätta vandeadvokaat B taotlus rahuldamata.**

**Teha käesolev otsus teatavaks vandeadvokaat B-le ja advokatuuri esindanud advokaadile.**